Kelechi Iheanacho

Kelechi Promise Iheanacho (s. 3. lokakuuta 1996 Imo) on nigerialainen jalkapalloilija, joka edustaa Skotlannin Valioliigassa pelaavaa Celticiä. Vasenjalkainen Iheanacho on pelipaikaltaan hyökkääjä.
Ura.
Seurajoukkueura.
Iheanacho siirtyi Manchester Cityn juniorijoukkueeseen tammikuussa 2014 nigerialaisesta jalkapalloakatemiasta. Kaudeksi 2015–2016 hänet nostettiin seuran ykkösjoukkueeseen. Valioliigassa hän debytoi elokuussa 2015 Watford FC:tä vastaan tullen viimeisiksi minuuteiksi vaihdosta kentälle. Ensimmäisen valioliigamaalinsa hän teki Crystal Palacea vastaan syyskuussa 2015. Hän pelasi valioliigakaudella 2015–2016 26 ottelussa yhteensä 753 minuuttia, ja teki kahdeksan maalia. Hän teki maalin molemmissa pelaamissaan Englannin liigacupin otteluissa, ja City voitti lopulta liigacupin mestaruuden. FA Cupissa hän teki kolme maalia ottelussa Aston Villaa vastaan ja kaikkiaan neljä maalia kolmessa FA Cupin ottelussa. Hän pelasi neljässä ottelussa Mestarien liigan 2015–2016 pudotuspeleissä. Seuraavalla kaudella hän teki 20 valioliigaottelussa neljä ja syötti kolme maalia. Mestarien liigassa hän viimeisteli kolmessa ottelussa kaksi maalia.
Elokuussa 2017 Iheanacho siirtyi Leicester Cityyn 27,7 miljoonan euron siirtosummalla. Tulokaskaudellaan hän teki 21 ottelussa kolme ja syötti kolme maalia. Seuraavalla kaudella maaleja tuli vain yksi ja maalisyöttöjä neljä. Kaudella 2019–2020 hän pääsi Valioliigassa ensimmäisen kerran kentälle vasta joulukuussa. Hän pelasi kauden aikana 20 valioliigaottelua, joissa hän teki viisi maalia ja syötti neljä. Kaikki kilpailut mukaan lukien hän teki kauden aikana 26 ottelussa kymmenen maalia. Kaudella 2020–2021 Iheanacho teki 25 valioliigaottelussaan 12 maalia, joista ensimmäisen vasta 3. helmikuuta 2021. Hän teki maaliskuussa 2021 Sheffield Unitedia vastaan liigauransa ensimmäisen hattutempun. Hänet valittiin Valioliigan kuukauden pelaajaksi maaliskuussa 2021. FA Cupissa hän pelasi kaikissa kuudessa ottelussa ja teki neljä maalia Leicesterin voittaessa cupmestaruuden. Eurooppa-liigassa hän pelasi seitsemän ottelua, joissa hän teki kolme maalia ja syötti neljä. Elokuussa 2021 hän teki ottelun ainoan maalin Leicesterin voittaessa FA Community Shieldin. Kaudella 2021–2022 hän teki 26 valioliigaottelussa neljä maalia ja antoi viisi maalisyöttöä. Eurooppa-liigassa hän pelasi neljä ottelua sekä Konferenssiliigassa kahdeksan, ja teki yhden maalin. Leicesterin Valioliigasta putoamiseen päättyneellä kaudella 2022–2023 hän pelasi Valioliigassa 28 ottelua, joissa sekä teki että syötti viisi maalia. Kaudella 2023–2024 Iheanacho pelasi Leicester Cityn voittamassa Mestaruussarjassa 23 ottelua, joissa hän teki viisi maalia. Iheanachon sopimus Leicester Cityn kanssa päättyi kesään 2024.
Elokuussa 2024 Iheanacho allekirjoitti espanjalaisseura Sevillan kanssa kaksivuotisen sopimuksen. Syyskaudella 2024 Iheanacho pelasi Sevillassa yhdeksän La Ligan ottelua, joissa hän ei tehnyt maaleja. Copa del Reyssä hän pelasi kaksi ottelua ja teki niissä kolme maalia.
Helmikuussa 2025 Iheanacho siirtyi loppukauden mittaisella lainasopimuksella Englannin mestaruussarjan Middlesbrough’n. Kevätkaudella 2025 hän pelasi Middlesbrough’ssa 15 Mestaruussarjan ottelua, joissa hän teki yhden maalin ja antoi kaksi maalisyöttöä.
Syyskuussa 2025 Iheanacho purki sopimuksensa Sevillan kanssa ja siirtyi yksivuotisella sopimuksella skotlantilaisseura Celticiin.
Maajoukkueura.
Iheanacho edusti Nigerian alle 17-vuotiaiden maajoukkuetta vuoden 2013 ikäluokan MM-kilpailuissa, jotka päättyivät Nigerian voittoon. Iheanacho teki turnauksessa kuusi maalia, mukaan lukien neljä maalia Meksikon verkkoon, ja antoi seitsemän maalisyöttöä, joiden ansiosta hänet valittiin turnauksen parhaaksi pelaajaksi ja turnauksen toiseksi parhaaksi maalintekijäksi. Vuonna 2015 Iheanacho pelasi Nigerian alle 20-vuotiaiden maajoukkueessa. Ensimmäisen A-maaottelunsa Nigerian maajoukkueessa hän pelasi MM-karsintaottelussa Swazimaata vastaan 13. marraskuuta 2015. Ensimmäisen maaottelumaalinsa hän teki maaottelussa Malia vastaan toukokuussa 2016. MM-kilpailuissa 2018 hän pelasi kolme ottelua. Vuonna 2022 järjestetyissä Afrikan-mestaruuskilpailuissa hän pelasi neljä ottelua ja teki yhden maalin. Vuonna 2024 järjestetyissä Afrikan-mestaruuskilpailuissa hän tuli vaihdosta kentälle välieräottelussa Etelä-Afrikkaa ja tappiollisessa loppuottelussa Norsunluurannikkoa vastaan. Kaikkiaan hän on pelannut 58 A-maaottelua ja tehnyt 15 maalia. MM-karsintaotteluita hän on pelannut 15 ja viimeistellyt niissä viisi maalia.
Saavutukset.
Nigeria
Manchester City
Leicester
Henkilökohtainen